《晓寻荒途过石柱板障二岩观龙潭》
明代·李达

险径细如绳，束在白云岭。一拳石虽微，导人入佳境。

缀露蛛织网，缠岩根结瘿。折得幽篁枝，拄到万山顶。

石柱板障岩，结构绝奇警。状拟屋庐深，趣合性分静。

野水循除鸣，长漱竹千梃。高躅惭巢由，胜槩等箕颍。

俯窥七龙潭，二潭隐不省。其馀五潭宽，怪石恣驰骋。

传云蛟可罾，金鳞耀潭影。吾将学陵阳，道术味要领。

作者简介：明凤阳定远人。永乐初以都指挥使镇守洮州，七年率兵攻西宁。进都督佥事。在镇四十年，为各族军民所畏服。正统中致仕。